b'\n_START_ARTICLE_\nPrejudisiell avgj\xc3\xb8relse\n_START_PARAGRAPH_\nEn prejudisiell avgj\xc3\xb8relse er en avgj\xc3\xb8relse av et rettssp\xc3\xb8rsm\xc3\xa5l som fattes f\xc3\xb8r den endelige avgj\xc3\xb8relsen. Den prejudisielle avgj\xc3\xb8relsen brukes s\xc3\xa5 av domstolen til \xc3\xa5 avgj\xc3\xb8re den rettslige tvisten. Prejudisiell inneb\xc3\xa6rer at et sp\xc3\xb8rsm\xc3\xa5l i en rettssak er avgjort f\xc3\xb8r selve rettssaken er avgjort._NEWLINE_Prejudisielle sp\xc3\xb8rsm\xc3\xa5l er blant de viktigste saker EF-domstolen behandler. En nasjonal domstol som er i tvil om hvordan fellesskapsretten i EF (EU) skal tolkes kan fremlegge sp\xc3\xb8rsm\xc3\xa5let for EF-domstolen. EF-domstolens tolkning av det prinsipielle sp\xc3\xb8rsm\xc3\xa5let vil s\xc3\xa5 brukes av domstolen til \xc3\xa5 avgj\xc3\xb8re den konkrete saken som skal avgj\xc3\xb8res. Det er bare en nasjonal domstol som kan forelegge prejudisielle sp\xc3\xb8rsm\xc3\xa5l for EF-domstolen. EF-domstolens tolkning vil ogs\xc3\xa5 v\xc3\xa6re bindende for alle andre nasjoners domstoler i tilsvarende sp\xc3\xb8rsm\xc3\xa5l. EFTA-domstolen har en tilsvarende funksjon for Norge og de andre EFTA-landene._NEWLINE_I norsk rett kalles det prejudisielt n\xc3\xa5r en domstol m\xc3\xa5 ta stilling til et rettslig sp\xc3\xb8rsm\xc3\xa5l for \xc3\xa5 kunne ta stilling til det kravet det er reist sak om. Retten kan for eksempel i en sak om erstatning vurdere at et forvaltningsvedtak er ugyldig (en prejudisiell avgj\xc3\xb8relse) for s\xc3\xa5 etterp\xc3\xa5 \xc3\xa5 bygge p\xc3\xa5 denne f\xc3\xb8rste avgj\xc3\xb8relsen til \xc3\xa5 tilkjenne saks\xc3\xb8ker erstatning fordi vedtaket ikke var gyldig (en judisiell avgj\xc3\xb8relse). I et slikt tilfelle innhenter ikke domstolen uttalelse om gyldighet fra en ekstern instans, men avgj\xc3\xb8r f\xc3\xb8rst det ene sp\xc3\xb8rsm\xc3\xa5let for \xc3\xa5 bruke sin egen prejudisielle avgj\xc3\xb8relse til \xc3\xa5 avgj\xc3\xb8re hovedsp\xc3\xb8rsm\xc3\xa5let i saken. Hvorvidt en avgj\xc3\xb8relse er prejudisiell eller ikke f\xc3\xa5r betydning for dommens rettskraft, alts\xc3\xa5 hvorvidt avgj\xc3\xb8relsen av sp\xc3\xb8rsm\xc3\xa5let skal legges til grunn uten ny vurdering i en senere sak mellom samme parter om samme tema. En prejudisiell avgj\xc3\xb8relse har ikke rettskraft.'